Самы галоўны і самы вядомы горад Венгрыі – яго сталіца Будапешт. Сказаць, што ён уражвае сваёй прыгажосцю – нічога не сказаць. Ён велічны і вельмі ганарлівы, з мужчынскім характарам. Высокія шпілі, бачныя здалёк, масіўныя каменныя будынкі, магутны Дунай, які працякае праз весь горад… У Будапешце перамяшаліся эпохі і сышліся стагоддзі. Амаль няма вузкіх вулачак, звыклых для еўрапейскіх гарадоў, мініяцюрных арак, адкуль выглядваюць ровары, і маленькіх гаўбцоў, дзе размешчаны прыгожыя кветнікі… Гэта горад з шырокімі вуліцамі, чымсьці нават нагадвае Мінск. Цэнтр горада, імклівы і вельмі шумны, вызначаецца не толькі прысутнасцю галоўных модных буцікоў Prada і Dolce&Gabana, але і адсутнасцю зеляніны.